Ons was in die koetshuis, en dit was eenvoudig awesome! Slaapkamer en badkamer mét 'n lieflike, oorspronklike, outydse bad op pote op die boonste verdieping. Die trap daarheen is steil, maar 'n klein meesterstuk van vernuf. Ek wou dit steel. Die slaapkamer het heerlike ventilasie vanuit, onder andere, 'n verrassende vloerhoogte-venster wat 'n onverwagse uitsig oor die oseaan bied. Die oopplan leefarea op die grondvloer is huislik gemeubileer met die nodige, en het outydse skuifraamvensters en 'n staldeur waardeur die see en rotse en al die kusdorpies aan die oorkant van die baai sigbaar is. 'n Gesellige stoepie aan die voorkant van hierdie huisie het sy eie ingeboude braai en sitplek onder n druiweprieël. Dit bied welkome skadu op 'n sonnige dag en sommer net 'n baie private plekkie vanwaar mens na mense kan kyk by Boulders, pikkewyne op die rotse raak te sien, die see se veranderende kleure en getye te bewonder, en saans die veraf bekoorlikheid van kusdorpies se liggies gade te slaan. Launa is 'n gasvrou duisend wat geen moeite ontsien om haar gaste tuis te laat voel en hul gemak te verseker nie. Sy is 'n wandelende bron van inligting oor alles en nog omtrent die area. Ons plekkie was deurgaans netjies gehou en skoongemaak deur personeel wat soos skimme in die agtergrond beweeg. Bosky Dell is troeteldiervriendelik, en die twee Kolliehonde op die perseel (Dusty en Leyla) sal enige hondeliefhebber se hart verower. Launa word bygestaan deur haar dogter Courtney, en saam vorm hulle 'n uiters bekwame span wat hierdie gastehuis bestuur. As rus en vrede, privaatheid en nabyheid aan die see/rotse, unieke opgeknapte akkommodasie met die bekoring van weleer, en loopafstand na die oulikste dorpie met méér as genoeg restaurantjies jou vereistes is, móét jy Bosky Dell oorweeg. Ons sal weer en weer en weer teruggaan.
Die perfekte ligging vir die pikkewyn-belewenis en privaat strand toegang met ongerepte stoep-uitsig. Dis egter al wat spesiaal is, die akkommodasie oortref geen verwagtinge vir 'n selfsorg-eenheid nie.
Die plek is fantasties in fantastiese ligging. Lorna die bestuurder was buitengewoon hulpvaardig en vriendelik. Ongelukkig het die munisipaliteit van Simonstad 'n ernstige interne probleem om besluite te neem oor partytjie-venues wat alle akkommodasie in die boulders-area beïnvloed. Dit was glo 'n enkele geval terwyl ons daar gebly het, maar het die perfekte scenario gedemp vir 'n kort periode. Simonstad Munisipaliteit! Kry julle prioriteite in orde!
Dit is 'n ongelooflike plek en ons het die naweek vreeslik geniet. Die ou "plaashuis" is perfek. Dit het 2 leefareas wat werk as mens klein kinders het en die uitsig vanuit elke venster en vanaf die stoep was besonders. Die huis was netjies, goed toegerus en die beddens vreeslik gemaklik. Daar is baie om te doen in die omgewing, maar ons naweek was te kort. Ek wens ek kon nog meer tyd op die stoep deurbring. Was wonderlik om net daar te kon sit en vir die see, dassies, bote en pikkewyne kyk. Die erf is groot en daar is baie spasie - my kinders het dit baie geniet. Ek sal vir seker weer gaan. Die enigste "negatief" wat ek aan kan dink, was dat die WiFi en ontvangs nie baie goed is nie, maar dit het ons glad nie gepla nie. Ek dink reeds aan wanneer ons weer kan gaan.
Ek het gemengde gevoelens teenoor Bosky Dell. Die ligging en die uitsig is ongelooflik mooi. Jy is amper op die strand en die feit dat jy kan sit by Bosky Dell en na die pikkewyne kyk is absoluut 'n bonus. Maar: Jy het die ongelooflike uitsig en sodra jy in jou woonstel instap is jy diep teleurgesteld. Vir wat jy betaal en wat jy ontvang is beslis nie 'n ster werd nie. Die woonstelle is oud en die dekor is vaal. Daar kort beslis 'n "upgrade". Vir R 1 800 per aand - verwag ek vir seker gemaklikheid. Dekor kan beslis meer modern wees - en geriewe kan verbeter. Ek verstaan as jy wil oudtyds gaan omdat die huis/eiendom geskiedenis het - maar genugtig, jy kan dit doen met styl en klas. Bosky Dell se diens, personeel en die ongelooflike mooi uitsig op Boulders Beach verdien beslis 5 sterre. Maar die eenhede verdien beslis 'n upgrade. En juis hieroor sal ek nie Bosky Dell vir enige iemand aanbeveel nie. Jy betaal baie geld vir geen gemaklikheid.
Dié plek om te gaan as jy waarlik 'n stresvrye omgewing verlang. Moet nou nie die Ritz Plaza verwag wat verblyf betref nie, maar dit was voldoende, skoon en die wonderlike personeel was uiters behulpsaam. Gaan rêrig mis om saam met die dassies en pikkewyne te ontspan wyl die son sak. Gaan terugkom.
Baie dankie vir 'n wonderlike paar dae! Die beste ligging in Simonstad! 'n Baie skoon kamer (het in die Stables gebly) en voorteflike diens met die skoonmaak daarvan. Sal sekerlik weer oorbly! As jy die pikkewyne wil sien is dit die plek om te bly!